Karli Allik

Karli Allik (sündinud 25. septembril 1996 Kuressaares) on eesti võrkpallur. Ta on Eesti võrkpallikoondislane ning hooajal 2025/26 mängib Itaalia esiliiga klubis ABBA Pineto Volley.
Sportlaskarjäär.
Noorteklassid.
Aastatel 2011–2014 kuulus Allik Eesti noormeestekoondisse (sündinud 1995 ja hiljem), kelle treenerid olid Toomas Jasmin ja Marko Mett. Koondisega osaleti omavanuste EM-valikturniiridel, kuid finaalturniirile pääsu ei tagatud.
2013. aastal oli Alliku paariliseks rannavõrkpallis Raul Kartsep. Koos osaleti 2013. aastal U20 vanuseklassi rannavõrkpalli Euroopa meistrivõistlustel Leedus, mis lõpetati 25. kohaga ning CEV juuniorite kontinentaalkarikasarja etapil. 2015. aastal osales Allik koos paarilise Ragnar Kaldega U20 vanuseklassi rannavõrkpalli Euroopa meistrivõistlustel Küprosel, kus jäädi jagama 17. kohta. Ta on korduvalt tulnud erinevates vanuseklassides Eesti meistriks rannavõrkpallis: U16 vanuseklassis 2011 Alari Saarega, U18 vanuseklassis 2012 Mart Targemaga, U20 vanuseklassis 2014 Markkus Keelega ja 2015 Ragnar Kaldega.
Eesti võrkpallikoondis.
Allik liitus Eesti võrkpallikoondisega 2016. aastal, kui alustati valmistumist Euroopa Liiga turniiriks. Debüütmäng oli tal 4. juunil 2016 Luksemburgi võrkpallikoondise vastu Euroopa Liigas, mis võideti 3:0.
Ta on kuulunud koondisse Euroopa meistrivõistluste finaalturniiril kahel korral (2021 ja 2023). 2021. aasta turniiril sai ta esimeses mängus raskelt vigastada, millele järgnes pea aasta pikkune mängupaus. Euroopa liigas on ta mänginud koondises aastatel 2016, 2018, 2021, 2023 ja 2024. Samuti on ta mänginud koondises 2017. aastal Maailmaliiga kolmandas tugevusgrupis ning 2018. aasta Challenger Cupil. 
Klubivõrkpall.
Alliku esimene meistriliiga hooaeg oli 2015/16 Eesti pealinna klubis Selver Tallinn. Hooaeg kulmineerus klubi kroonimisega Eesti meistriks. Ta jätkas klubis ka järgneval hooajal, kui klubi osales CEV Meistrite Liigas ja CEV Cupil, kus eelringidest kaugemale ei jõutud. Allik valiti 2017. aasta jaanuari Balti liiga parimaks mängijaks. Eesti karikavõistlustel saavutati teine koht ja teist aastat järjest krooniti klubi Eesti meistriks.
Hooajaks 2017/18 sõlmis ta esimese välislepingu Saksamaa kõrgliiga klubiga Powervolleys Düren. Hooaja alguses täitis ta varumehe rolli, hooaja keskel murdis põhikoosseisu, kuid hooaja lõpuks taandati taas pingile. Klubi osales kohalikel meistri- ja karikavõistlustel ning CEV karikasarjas, kuid medalid jäid saamata.
2018/19 hooaja esimeseks pooleks sõlmis Allik Rumeenia tippklubiga Bukaresti Steaua pooleaastase lepingu. Klubi osales kohalikel meistri- ja karikavõistlustel ning CEV Challenge'i karikasarjas. Allik ei soovinud klubiga lepingut pikendada ja lahkus klubist 2018. aasta lõpus. Hooaja 2018/19 teiseks pooleks ei leidnud ta välismaalt sobivat pakkumist ning liitus 2019. aasta jaanuaris Eestis Saaremaa võrkpalliklubiga, kus ta Rumeenias saadud seljavigastuse tõttu tegutses peamiselt libero positsioonil. Klubi sai Balti liigas teise ning Eesti meistrivõistlustel kolmanda koha.
Hooajaks 2019/20 naasis Allik Selver Tallinna nurgaründajaks. Hooaeg peatati kevadel koroonapandeemia tõttu ning meistrid jäeti välja selgitamata.
Hooajaks 2020/21 naasis ta Saksamaa võrkpalli kõrgliigasse, liitudes klubiga Netzhoppers KW-Bestensee. Esimest korda klubi ajaloos jõuti Saksamaa karikavõistlustel finaali, kus teeniti teine koht. Saksamaa meistrivõistlustel veerandfinaalist edasi ei jõutud ning teeniti kuues koht.
Järgmiseks hooajaks vahetas Allik Saksamaa siseselt klubi ning liitus United Volleys Frankfurtiga. Allik sai vigastada 2021 koondisega EM-il, käis põlveoperatsioonil ning pika vigastuspausi ajal tegi taastusravi klubi juures.
Hooajal 2022/23 mängis ta Soome kõrgliigaklubis Sastamala VaLePa. Klubi osales CEV Meistrite Liigas, kuid põhiturniirile ei jõutud. Eurohooaega jätkati CEV Cupil, kus jäädi pidama 1/16 finaalis. Võideti Soome karikas ja tuldi Soome meistriks. Allik oli meeskonna üks põhimängijatest.
Hooaja 2023/24 eel liitus ta Iisraeli meistriliiga klubiga Hapoel Mate Asher, kuid seal puhkenud sõja tõttu lahkus ta juba hooaja esimeste mängude eel riigist. Novembri alguses liitus ta Itaalia esiliiga klubiga Lupi Santa Croce, kes oli sel hetkel liigas viimasel kohal. Alliku liitumise järel meeskonna tulemused paranesid ning Itaalia esiliigas saadi lõpuks kaheksas koht. Allik oli meeskonnas põhimängija ning üks põhilisi punktitoojaid.
Hooajal 2024/25 esindas Allik Itaalia esiliiga klubi Cuneo Volley. Cuneo võitis Itaalia esiliiga ja tagas pääsu meistriliigasse. Esiliiga karikasarjas jõuti poolfinaali ning hooaja lõpetas meeskond esiliiga superkarikafinaali võiduga. Allik kuulus põhikoosseisu ja kandis meeskonnas olulist rünnakukoormust.
Hooajal 2025/26 jätkab Allik mängimist Itaalia esiliigas, liitudes klubiga ABBA Pineto Volley. Hooaja sees tehtud ülemineku põhjuseks oli lepingu viibimine senise klubi Cuneo Volley poolt, mistõttu otsustas Allik vastu võtta uue pakkumise.
Rannavõrkpall.
2015. aastal mängis ta ühe rahvusvahelise turniiri Rivo Vesikuga, kellega poodiumile jõuda ei õnnestunud. Järgnenud aastatel on Karli erinevate paarilistega mänginud üksikuid Eesti rannavõrkpalli karikasarja etappe. Silmapaistvam oli 2020. aasta suvel Pärnus toimunud Grand Prix etapp, kus saavutati paarilise Mart Tiisaarega teine koht ning Karli valiti turniiri kõige väärtuslikumaks mängijaks (MVP).
Saavutused.
Klubivõrkpall.
Balti liiga
Riikide meistrivõistlused
Välismaa esiliigad
Riikide karikavõistlused
Individuaalsed auhinnad